ΕΥΡΙΠΙΔΗ ΕΛΕΝΗ

Γ΄ Επεισόδιο, 1η σκηνή, στίχοι 1286-1304

**Στόχοι**: οι μαθητές:

* να κατανοήσουν το περιεχόμενο της ενότητας
* να επισημάνουν τα στοιχεία «όψης» της σκηνής
* να αναγνωρίσουν σκηνοθετικές πληροφορίες στο κείμενο
* να ηθογραφήσουν τον Θεοκλύμενο και να διαπιστώσουν στοιχεία στο ήθος του που αναφέρθηκαν ήδη από τα άλλα πρόσωπα του έργου

### Επεξεργασία του κειμένου:

**1. Ανάγνωση της ενότητας.**

**2. Από πού και πώς εισέρχεται ο Θεοκλύμενος στη σκηνή;** (σ. 95 σχολ. εγχ.: ΑΣ ΓΙΝΟΥΜΕ ΘΕΑΤΕΣ / 1291-1292: σκηνοθετικές και σκηνογραφικές πληροφορίες: ο Θεοκλύμενος συνοδεύεται από δούλους, που έχουν μαζί τους σκύλους και σύνεργα του κυνηγιού / επιστρέφει από κυνήγι στους αγρούς / εισέρχεται στη σκηνή από την αριστερή πάροδο – η είσοδός του είναι εντυπωσιακή, αντάξια ενός βασιλιά, και η όλη παρουσία του θεαματική από την πλευρά της «όψης»-φανταζόμαστε ότι είναι ντυμένος με μεγαλόπρεπη αιγυπτιακή στολή – οι θεατές έχουν ακούσει πολλά γι’ αυτόν και ανυπομονούν να γνωρίσουν τις επιλογές και τις αποφάσεις του, από τις οποίες θα εξαρτηθεί η εξέλιξη του δράματος)

**3. Ποια είναι η πρώτη ενέργεια που κάνει ο Θεοκλύμενος; Πώς τον χαρακτηρίζει αυτή η ενέργειά του;** (1286-1290: σκηνοθετική πληροφορία / κοιτάζει τον τάφο του Πρωτέα και απευθύνει τα πρώτα λόγια του στον νεκρό πατέρα του χαιρετώντας τον – η πράξη του δείχνει σεβασμό και τιμή προς τον πατέρα του και το δέσιμο μαζί του – δείχνει επίσης σεβασμό γενικότερα προς τους νεκρούς, και αυτό θα παίξει καθοριστικό ρόλο στη συνέχεια, στην εφαρμογή του σχεδίου απόδρασης Μενελάου και Ελένης – η χρήση του α΄ προσώπου από τον Θεοκλύμενο προσδίδει έμφαση στην προβολή τού σεβασμού του)

**4. Ποια είναι η επόμενη ενέργειά του;** (1291-1292: σκηνοθετική πληροφορία / ο Θεοκλύμενος δίνει εντολή στους δούλους να μπουν με τους σκύλους και τα σύνεργα του κυνηγιού μέσα στο παλάτι – οι δούλοι μπαίνουν στο παλάτι, πιθανόν από μια από τις πλαϊνές εισόδους – η εντολή του δείχνει την εξουσία του)

**5. Σε ποια συναισθηματική κατάσταση βρίσκεται ο Θεοκλύμενος στους στίχους 1293-1298 και ποιο αίτιο την προκαλεί;** (1293-1298: ο Θεοκλύμενος είναι θυμωμένος με τον εαυτό του, οργισμένος, γιατί, όπως έμαθε, έχει εισέλθει στη χώρα ένας Έλληνας – αποδίδει ευθύνες και στον εαυτό του για την ελλιπή φύλαξη της χώρας και στους φρουρούς για παράλειψη καθήκοντος – αναρωτιέται μήπως ο Έλληνας είναι κατάσκοπος, αλλά αμέσως μετά υποπτεύεται ότι έχει έρθει για να του πάρει την Ελένη – το πάθος του για την Ελένη είναι αυτό που καθοδηγεί τη σκέψη του – απειλεί ότι θα σκοτώσει τον Έλληνα / η απειλή του επαληθεύει όλες τις προηγούμενες προειδοποιήσεις της Ελένης προς τον Τεύκρο και τον Μενέλαο, και της γερόντισσας προς τον Μενέλαο – σύμφωνα με τα λόγια του ο «κακός» ταυτίζεται νοηματικά με τον «Έλληνα», γιατί από αυτούς αισθάνεται να απειλείται ότι θα χάσει την Ελένη – η χρήση του α΄ προσώπου προσδίδει έμφαση στη δύναμη που απορρέει από την εξουσία του, και γενικά όλος ο λόγος τού Θεοκλύμενου δείχνει την αλαζονεία του, που απορρέει από την εξουσία του)

**6. Πώς εξελίσσεται η συναισθηματική κατάσταση του Θεοκλύμενου στους στίχους 1299-1300 και ποιο είναι τώρα το αίτιο που την προκαλεί;** (1299-1300: Άα! : επιφώνημα έκπληξης / σκηνοθετική πληροφορία: ένταση της φωνής – δεν βλέπει την Ελένη ικέτισσα στον τάφο και, σε συνδυασμό με την προηγούμενη είδηση, συμπεραίνει ότι την έχει πάρει ο Έλληνας που ήρθε και έφυγαν από την Αίγυπτο / νιώθει πανικό, απογοήτευση)

**7. Πώς αντιδρά ο Θεοκλύμενος στους στίχους 1301-1304 και πώς κρίνετε την αντίδρασή του;** (1301-1302: δίνει εντολή στους δούλους να ετοιμάσουν τα άρματα για να καταδιώξουν και να συλλάβουν την Ελένη και τον Έλληνα – Έε : επιφώνημα / σκηνοθετική πληροφορία: ένταση της φωνής / σχόλια 5,6 σ. 94 – 1301-1304: εντολή / ήθος Θεοκλύμενου: παρορμητικός, δεν κρατάει την ψυχραιμία του, παραφέρεται, παραλογίζεται, η οργή του φτάνει σε έξαρση, και όλη αυτή η αντίδραση εξαιτίας του πάθους του για την Ελένη, είναι υποταγμένος στα συναισθήματα και όχι στη λογική / *η ποθητή γυναίκα* – η όλη συμπεριφορά του ταιριάζει με όσα ακούσαμε μέχρι τώρα από τους άλλους ήρωες γι’ αυτόν – ο τρόπος της εμφάνισής του και η αντίδρασή του θυμίζουν τα τελευταία λόγια της Ελένης προς τον Τεύκρο (179-183) – η φανταχτερή εμφάνισή του έρχεται σε αντίθεση με την ψυχική και διανοητική του ένδεια / ειρωνεία)

**8. Προωθείται ο μύθος στη σκηνή και πώς;** (προωθείται με την ίδια την εμφάνιση του Θεοκλύμενου – θεματικό κέντρο των λόγων του είναι η απόφασή του να κυνηγήσει τους δραπέτες – το πρόσωπο του Θεοκλύμενου είναι επινόηση του Ευριπίδη)

**9. Πώς προκύπτει το δραματικό στοιχείο σε αυτή τη σκηνή;** (οι τελευταίες εντολές τού Θεοκλύμενου προς τους δούλους προκαλούν δραματική ένταση, καθώς δηλώνουν αυτό που ήδη έχει ειπωθεί από την Ελένη πολλές φορές: ο Θεοκλύμενος δεν θα επιτρέψει να του πάρουν αυτή που έχει επιλέξει για γυναίκα του, δηλαδή την Ελένη)

**10. Πώς αξιολογείτε τη σκηνή από σκηνοθετική και σκηνογραφική άποψη;** (σκηνή πλούσια: α) σε σκηνογραφία: εντυπωσιακή και μεγαλόπρεπη ενδυμασία του βασιλιά, σύνεργα του κυνηγιού (σκυλιά, δούλοι) β) σε κινητικότητα: με τον Θεοκλύμενο να δίνει εντολές και τους δούλους να τις εκτελούν)

### Εργασίες:

1) Να ηθογραφήσετε τον Θεοκλύμενο από τα λόγια και τις πράξεις του.

2) Με βάση το κείμενο, να περιγράψετε τη σκηνογραφία και σκευή της σκηνής.

3) Κάποια/ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.